VARĖNOS RAJONO SAVIVALDYBĖS TARYBA

SPRENDIMAS

DĖL VARĖNOS MIESTO CENTRINIO KVARTALO ENERGINIO EFEKTYVUMO DIDINIMO PRORGRAMOS PATVIRTINIMO

2019 m. sausio 29 d. Nr. T-VIII-1151

Varėna

Vadovaudamasi Lietuvos Respublikos vietos savivaldos įstatymo 6 straipsnio 22 punktu, 16 straipsnio 2 dalies 40 punktu, Kvartalų energinio efektyvumo didinimo programų rengimo ir įgyvendinimo tvarkos aprašo, patvirtinto Lietuvos Respublikos Vyriausybės 2016 m. birželio 1 d. nutarimu Nr. 547 „Dėl Kvartalų energinio efektyvumo didinimo programų rengimo ir įgyvendinimo tvarkos aprašo patvirtinimo“, 10 punktu, Daugiabučių namų atnaujinimo (modernizavimo) programa, patvirtinta Lietuvos Respublikos Vyriausybės 2004 m. rugsėjo 23 d. nutarimu Nr. 1213 „Dėl Daugiabučių namų atnaujinimo (modernizavimo) programos patvirtinimo“, Viešųjų pastatų energinio efektyvumo didinimo programa, patvirtinta Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“, Varėnos rajono savivaldybės taryba n u s p r e n d ž i a:

1. Patvirtinti Varėnos miesto centrinio kvartalo energinio efektyvumo didinimo programą (toliau – Programa) (pridedama).

2. Skirti Programos įgyvendinimo administratoriais:

2.1. UAB „Varėnos komunalinis ūkis“ – atsakingą už daugiabučiams namams atnaujinti (modernizuoti) taikomų kompleksinių energinį efektyvumą didinančių priemonių įgyvendinimą;

2.2. Varėnos rajono savivaldybės administraciją – atsakingą už viešiesiems pastatams modernizuoti taikomų kompleksinių energinį efektyvumą didinančių priemonių įgyvendinimą, apšvietimo tinklų atnaujinimą, viešosios infrastruktūros atnaujinimo priemonių įgyvendinimą.

Šis sprendimas gali būti skundžiamas Lietuvos Respublikos administracinių bylų teisenos įstatymo, nustatyta tvarka.

Savivaldybės meras	Algis Kašėta

PATVIRTINTA

Varėnos rajono savivaldybės tarybos

2019 m. sausio 29 d. sprendimu Nr. T-VIII-1151

VARĖNOS MIESTO CENTRINIO KVARTALO ENERGINIO EFEKTYVUMO DIDINIMO PROGRAMA

I SKYRIUS

BENDROSIOS NUOSTATOS

1. Varėnos miesto centrinio kvartalo energinio efektyvumo didinimo programa (toliau – Programa) parengta įvertinus kvartale esančių daugiabučių gyvenamųjų namų skaičių, jų bendrą naudingą plotą, jau atnaujintų (modernizuotų), numatomų atnaujinti (modernizuoti) daugiabučių gyvenamųjų namų skaičių, numatomą suminį kvartalų skaičiuojamųjų šilumos energijos sąnaudų sumažinimo dydį, kvartalų šiltnamio efektą sukeliančių dujų išmetimų į atmosferą sumažinimo dydį. Šia programa siekiama apibrėžti kvartalo techninį bei ekonominį energijos sutaupymo potencialą, numatyti įgyvendinti konkrečias priemones tam, kad būtų padidintas energinis efektyvumas ir sumažinta anglies dvideginio tarša, pasiekti kiti kvartalo vystymo tikslai, geriau būtų tenkinami kvartalo bendruomenės gyventojų ekonominiai, socialiniai ir kultūriniai poreikiai.

2. Programoje vartojamos sąvokos:

2.1. Savivaldybės kvartalų energinio efektyvumo didinimo programa (toliau – Savivaldybės programa) – savivaldybės tarybos patvirtintas dokumentas, parengtas siekiant kompleksiškai atnaujinti atrinktus kvartalus (didinti jame esančių pastatų ir su jais susijusių infrastruktūros objektų energinį efektyvumą, gerinti gyvenamąją aplinką, pritaikant ją įvairių socialinių gyventojų grupių poreikiams, spręsti privažiavimo prie pastatų ir automobilių statymo klausimus), šiuo tikslu planuojant ir naudojant įvairius finansavimo šaltinius.

2.2. Kvartalas (kvartalai) – tai keli savo plotu ar teritoriniu atžvilgiu tarpusavyje susiję privatūs, vieši pastatai ir kitos paskirties pastatai kartu su viešąja infrastruktūra.

2.3. Programos įgyvendinimo administratorius (administratoriai) (toliau – Programos administratorius) – savivaldybės tarybos paskirtas asmuo (savivaldybės įsteigtas viešasis pelno nesiekiantis juridinis asmuo, savivaldybės įstaiga arba kita savivaldybės valdoma įmonė).

2.4. Programos įgyvendinimo priemonių planas – dokumentas, kuriame numatytos konkrečios Programos įgyvendinimo priemonės, terminai, darbų mastas ir finansavimo šaltiniai.

2.5. Kitos Programoje vartojamos sąvokos apibrėžtos Lietuvos Respublikos statybos įstatyme, Lietuvos Respublikos valstybės paramos daugiabučiams namams atnaujinti (modernizuoti) įstatyme, Lietuvos Respublikos teritorijų planavimo įstatyme, Viešųjų pastatų energinio efektyvumo didinimo programoje, patvirtintoje Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“ (toliau – Viešųjų pastatų energinio efektyvumo didinimo programa), ir Daugiabučių namų atnaujinimo (modernizavimo) programoje, patvirtintoje Lietuvos Respublikos Vyriausybės 2004 m. rugsėjo 23 d. nutarimu Nr. 1213 „Dėl Daugiabučių namų atnaujinimo (modernizavimo) programos patvirtinimo“ (toliau – Daugiabučių namų atnaujinimo (modernizavimo) programa).

II SKYRIUS

PROGRAMOS ATITIKTIS EUROPOS SĄJUNGOS, LIETUVOS RESPUBLIKOS TEISĖS AKTAMS, MIESTO PLANAVIMO DOKUMENTAMS

3. Programa atitinka Europos Sąjungos, Lietuvos Respublikos teisės aktų nuostatas, miesto planavimo dokumentus.

4. Susiję Europos Sąjungos teisės aktai:

4.1. 2010 m. gegužės 19 d. Europos Parlamento ir Tarybos direktyva 2010/31/ES dėl pastatų energinio naudingumo (OL 2010 L 153/13). Šia direktyva skatinama didinti pastatų energinį naudingumą Europos Sąjungoje, atsižvelgiant į išorės klimato sąlygas ir vietos ypatybes, taip pat į patalpų mikroklimato reikalavimus ir ekonominį efektyvumą.

4.2. 2012 m. spalio 25 d. Europos Parlamento ir Tarybos direktyva 2012/27/ES dėl energijos vartojimo efektyvumo, kuria iš dalies keičiamos direktyvos 2009/125/EB ir 2010/30/ES bei kuria panaikinamos direktyvos 2004/8/EB ir 2006/32/EB (OL 2012 L 315/1), kurioje nustatoma bendra energijos vartojimo efektyvumo skatinimo Europos Sąjungoje priemonių sistema, siekiant užtikrinti, kad 2020 metais būtų pasiektas Europos Sąjungos valstybėse narėse 20 procentų energijos vartojimo efektyvumo tikslas ir sudarytos sąlygos toliau didinti energijos vartojimo efektyvumą.

5. Susiję Lietuvos Respublikos teisės aktai: Energetikos įstatymas, Valstybės paramos daugiabučiams namams atnaujinti (modernizuoti) įstatymas, Šilumos ūkio įstatymas, Atsinaujinančių išteklių energetikos įstatymas, Statybos įstatymas, Lietuvos Respublikos Seimo 2012 m. birželio 26 d. nutarimas Nr. XI-2133 „Dėl Nacionalinės energetinės nepriklausomybės strategijos patvirtinimo“, Lietuvos Respublikos Vyriausybės 2004 m. rugsėjo 23 d. nutarimas Nr. 1213 „Dėl Daugiabučių namų atnaujinimo (modernizavimo) programos patvirtinimo“, Lietuvos Respublikos Vyriausybės 2014 m. lapkričio 26 d. nutarimas Nr. 1328 „Dėl Viešųjų pastatų energinio efektyvumo didinimo programos patvirtinimo“.

6. Susijęs Savivaldybės teisės aktai ir planavimo dokumentai – Varėnos rajono savivaldybės 2018-2028 metų strateginis plėtros planas, patvirtintas Varėnos rajono savivaldybės 2017 m. rugsėjo 26 d. sprendimu Nr. T-VIII-766 „Dėl Varėnos rajono savivaldybės 2018-2028 metų strateginio plėtros plano patvirtinimo“, Varėnos rajono savivaldybės energinio efektyvumo didinimo daugiabučiuose namuose programa, patvirtinta Varėnos rajono savivaldybės 2013 m. liepos 30 d. sprendimu Nr. T-VII-761 „Dėl energetinio efektyvumo didinimo daugiabučiuose namuose programos patvirtinimo“, Varėnos miesto bendrasis planas, patvirtintas Varėnos rajono savivaldybės tarybos 2012 m. gruodžio 27 d. sprendimu Nr. T-VII-562 „Dėl Varėnos miesto bendrojo plano tvirtinimo“.

III SKYRIUS

ESAMOS BŪKLĖS ANALIZĖ

7. Varėnos miesto centrinio kvartalas (toliau – Kvartalas). pasižymi dideliu daugiabučių gyvenamųjų namų ir gyventojų tankumu. Kvartalas yra centrinėje miestų dalyje. Kvartalas apribotas Marcinkonių, Perlojos, J. Basanavičiaus, Trumposios, Savanorių, Melioratorių, Mechanizatorių, M. K. Čiurlionio, Vytauto gatvėmis. Kvartalo dydis apie 87,7 ha.

8. Kvartale yra 96 daugiabučiai gyvenamieji namai, iš kurių vienas yra naujos statybos, 35 atnaujinti (modernizuoti), 6 namų atnaujinimui yra skirtas finansavimas ir jie bus atnaujinti 2019 m. Iš likusių 54 neatnaujintų daugiabučių namų 30-čiai buvo parengti daugiabučio namo atnaujinimo (modernizavimo) investicijų planai. 13 iš jų savininkai nusprendė modernizuoti savo namus ir dėl jų bus teikiamos paraiškos pagal Lietuvos Respublikos aplinkos ministro 2018 m. liepos 27 d. įsakymu Nr. D1-724 „Dėl kvietimo teikti paraiškas daugiabučiams namams atnaujinti (modernizuoti)“ paskelbtą kvietimą (toliau – Kvietimas).

9. Kvartale esančių daugiabučių namų, kuriems parengti ir Kvietimo metu pateikti daugiabučio namo atnaujinimo (modernizavimo) investicijų planai, skaičius (įskaitant kvartale esančius jau atnaujintus (modernizuotus) daugiabučius namus sudarys 48, t.y. 50 proc. nuo kvartale esančių daugiabučių skaičiaus.

10. Kvartale esančių atnaujintų daugiabučių namų šilumos energijos sąnaudos, remiantis UAB „Varėnos šiluma“ pateiktais duomenimis, 2018 m. svyravo nuo 3,89 iki 7,84 kWh/kv.m per mėn., o neatnaujintų nuo 7,04 iki 13,54 kWh/kv.m per mėn. Bendros kvartale esančių daugiabučių namų šilumos energijos sąnaudos 2018 m. sudarė 13 728,8 MWh.

11. Kvartale yra 15 viešųjų pastatų, iš kurių atnaujinti (modernizuoti) yra 6, vienas pastatas naujai statytas. Viename iš kvartale esančių viešųjų pastatų 2017 m. pagal su viešąja įstaiga Būsto energijos taupymo agentūra pasirašytą partnerystės dėl projekto „Daugiabučių namų ir savivaldybių viešųjų pastatų modernizavimo skatinimas“ įgyvendinimo ir bendradarbiavimo rengiant daugiabučių namų investicijų planus bei savivaldybės viešojo pastato investicijų projekto sutartį buvo parengta energijos vartojimo audito ataskaita ir investicinis projektas. Varėnos rajono savivaldybės taryba nusprendė šį pastatą (vaikų lopšelio-darželio), esantį Dzūkų g. 11, Varėnoje (unikalus numeris 4400-1613-0100), modernizuoti atliekant parengtame investicijų projekte „Varėnos „Pasakos“ vaikų lopšelio-darželio pastato modernizavimas“ numatytus darbus. Pastatą numatoma modernizuoti pagal Savivaldybių pastatų fondo finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“.

12. Kvartale esančių atnaujintų viešųjų pastatų šilumos energijos sąnaudos, remiantis UAB „Varėnos šiluma“ pateiktais duomenimis, 2018 m. svyruoja nuo 5,37 iki 8,14 kWh/kv.m per mėn, o neatnaujintų nuo 9,44 iki 17,71 kWh/kv.m per mėn. Bendros kvartale esančių viešųjų pastatų šilumos energijos sąnaudos 2018 m. sudarė 4085,8 MWh.

13. Neatnaujintų pastatų būklė bloga, pastatai energetiškai neefektyvūs, todėl sunaudoja daug šiluminės energijos ir teršia aplinką. Kvartale esančių modernizuotų namų faktinius metinius šiluminės energijos suvartojimo duomenis lyginant su nemodernizuotų namų faktiniu metiniu šiluminės energijos suvartojimu vidutiniškai mažesnis 46 proc. Esant šiems ženkliems skirtumams tarp šiluminės energijos suvartojimo, svarbu modernizuoti kuo didesnį namų skaičių.

14. Didžiajai daliai Kvartale esančių daugiabučių gyvenamųjų namų ir visiems viešiesiems pastatams šiluma tiekiama centralizuotu būdu. Šilumą tiekia savivaldybės valdoma įmonė UAB „Varėnos šiluma“. Didžioji dalis Kvartale esančių šilumos tinklų yra atnaujinti.

15. Į Kvartalą patenka 16 gatvių: Marcinkonių, J. Basanavičiaus, Dzūkų, Vasario 16-osios, Z. Voronecko, Sporto, Savanorių, M. K. Čiurlionio, Laisvės, Trumpoji, Miškų, Vytauto, Aušros, Parko, Melioratorių, Mechanizatorių. 9 iš jų yra geros būklės. Likusiose reikia atlikti remonto ar rekonstrukcijos darbus. Sporto g. reikia atnaujinti važiuojamosios dalies asfalto dangą. Savanorių g. reikia praplėsti paviršinių nuotekų tinklus, įrengti dviračių ir pėsčiųjų taką, Trumpoji ir Miškų gatvėse įrengti šaligatvius, Aušros ir Parko gatvėse atnaujinti šaligatvius, Mechanizatorių atnaujinti važiuojamosios dalies ir šaligatvių dangą.

16. Į Kvartalą patenka 9 gatvės (Marcinkonių, Dzūkų, J. Basanavičiaus, Laisvės, Savanorių, Z. Voronecko, Sporto, Vasario 16-osios, M. K. Čiurlionio), kuriose yra modernizuotas apšvietimas, t.y. įrengti LED tipo šviestuvai. Į Kvartalą patenka 7 gatvės (Trumpoji, Miškų, Vytauto, Aušros, Parko, Melioratorių, Mechanizatorių) apšviečiamos natrio šviestuvais. Didžioji dalis šviestuvų prie daugiabučių namų yra nusidėvėję.

17. Didžioji dalis Kvartalo pėsčiųjų takų neatnaujinti. Dalis kvartale esančių automobilių stovėjimo aikštelių yra prastos būklės, nepakankamo dydžio, todėl daugiabučių gyvenamųjų namų gyventojai automobilius stato neleistinose vietose (ant žalios vejos, šaligatvių, pėsčiųjų takų). Didelis automobilių kiekis daugiabučių gyvenamųjų namų kiemuose trukdo gelbėjimo ir avarinėms tarnyboms tinkamai vykdyti savo funkcijas.

18. Kvartale yra du parkai ir du skverai. Vienas iš parkų šiuo metu yra atnaujinamas. Kvartale yra įrengtos 3 vaikų žaidimų aikštelės.

19. Kvartale atliekos iš daugiabučių namų surenkamos iš 16 vietų, trys iš jų aptvertos.

IV SKYRIUS

PROGRAMOS TIKSLAI IR UŽDAVINIAI

20. Programos tikslai – pagerinti kvartalo energijos vartojimo efektyvumą, sumažinti mieste bendrą šiltnamio efektą sukeliančių išmetamųjų dujų taršą, pagerinti vizualinį miesto vaizdą, taip užtikrinant kvartalo ir viso miesto patrauklumą, gyventojų gyvenimo kokybės pagerėjimą. Programa siekiama sumažinti Kvartalo šiluminės energijos suvartojimą ne mažiau kaip 30 proc.

21. Programos uždaviniai:

21.1. kompleksiškai atnaujinti (modernizuoti) daugiabučius namus, taikant energinį efektyvumą didinančias priemones;

21.2. įgyvendinus pastatų atnaujinimo (modernizavimo) priemones, sumažinti pastatų metinį šilumos energijos sąnaudų kiekį;

21.3. įgyvendinus pastatų atnaujinimo (modernizavimo) priemones, sumažinti šiltnamio efektą sukeliančių dujų išmetimo į atmosferą kiekį;

21.4. atnaujinti gatvių apšvietimo tinklus;

21.5. įrengti ar atnaujinti automobilių stovėjimo aikšteles prie daugiabučių namų;

21.6. atnaujinti atliekų rūšiavimo ir surinkimo aikšteles;

21.7. įgyvendinti kompleksinį kvartaluose esančių erdvių sutvarkymą, pritaikant jas bendruomenių ir verslo poreikiams.

V SKYRIUS

PROGRAMOS ĮGYVENDINIMAS

22. Varėnos rajono savivaldybės tarybos paskirtas Programos administratorius rengia Programos priemonių įgyvendinimo planą ir organizuoja jo įgyvendinimą.

23. Ši programa įgyvendinama vadovaujantis Daugiabučių namų atnaujinimo (modernizavimo) programa ir Viešųjų pastatų energinio efektyvumo didinimo programa.

24. Programos administratorius, įgyvendindamas šią Programą, užtikrina, kad Programos įgyvendinimo priemonių plane numatytos priemonės būtų tinkamai ir laiku įgyvendintos.

25. Programa ir informacija apie Programos įgyvendinimo planus teikiama viešajai įstaigai Būsto energijos taupymo agentūrai.

26. Programą planuojama įgyvendinti 2019-2024 m.

VI SKYRIUS

PROGRAMOS FINANSAVIMAS IR PRELIMINARIOS INVESTICIJOS

27. Programa finansuojama:

27.1. Daugiabučių namų atnaujinimo (modernizavimo) programai įgyvendinti skirtomis lėšomis – kvartaluose esantiems daugiabučiams namams atnaujinti (modernizuoti);

27.2. Viešųjų pastatų energinio efektyvumo didinimo programai įgyvendinti skirtomis lėšomis – kvartaluose esančių savivaldybei nuosavybės teise priklausančių ir jos naudojamų viešųjų pastatų energiniam efektyvumui didinti;

27.3. savivaldybės biudžeto, Europos Sąjungos finansinės paramos ir kitos gaunamos tarptautinės finansinės paramos, Kelių priežiūros ir plėtros finansavimo, UAB „Alytaus atliekų tvarkymo centras“, privačių investuotojų ir kitų finansinių šaltinių lėšomis – kvartale esantiems infrastruktūros objektams modernizuoti ir gyvenamajai aplinkai sutvarkyti, kitoms priemonėms įgyvendinti.

28. Programos preliminarios investicijos:

28.1. daugiabučiams namams (Dzūkų g. 40, Dzūkų g. 62, J. Basanavičiaus g. 27, Marcinkonių g. 14, Savanorių g. 18, Savanorių g. 22, Savanorių g. 26, Savanorių g. 38, Vasario 16-osios g. 15, Vasario 16-osios g. 9, Vytauto g. 38, Vytauto g. 42, Z. Voronecko g. 5) atnaujinti 5,5 mln eurų;

28.2. viešiesiems pastatams (Dzūkų g. 11, Vytauto g. 12, J. Basanavičiaus g. 33) atnaujinti 2,5 mln. eurų;

28.3. apšvietimui (Vytauto, Aušros, Parko gatvėse ir prie daugiabučių namų) atnaujinti 50 tūkst. eurų;

28.4. privažiavimams ir aikštelėms prie modernizuotų daugiabučių namų atnaujinti 0,5 mln eurų;

28.5. naujoms pusiau požeminėms aikštelėms įrengti 110 tūkst. eurų;

28.6. viešosios infrastruktūros atnaujinimui (gatvių atnaujinimas, miesto parko ir skverų sutvarkymas, vaikų žaidimų aikštelių įrengimas) – 1 mln. eurų.

VII SKYRIUS

BAIGIAMOSIOS NUOSTATOS

29. Programa keičiama, pripažįstama netekusia galios Varėnos rajono savivaldybės tarybos sprendimu.

VARĖNOS MIESTO CENTRINIO KVARTALO SCHEMA